Je Willermes de Rousières, chevaliers, fas savoir à touz ces qui varrunt et orrunt ces presantes lattres que jai vandu parmeignablement à mon seignor Jehan, seignor de Faucoigneix pour cent sous d’estevenans paiez à moi entierement mon fye d’Asson, lou quel Arviuns de Coulencort, damoiseaus, janres mon seignor Lambert de Columbe qui fu, tient de moi, et warantir et appaisier doi ceste devandite vandue en toutes menières et envers toutes genz a davandit seignor de Faucoigney et à ses hoirs. Et recognois que cist devandiz fyés estait davant ceste vandue dou fyé lou davandit seignor de Faucoigneix. En tesmoignaige de ceste choses, ai je fait mattre en ces presantes lattres lou seel l’abbé de la Charithé, et lou scel des priour et curé de Vesoul. Ce fut fait en l’an Nostre Seignor M. CC. LX, ou moix de marz.